Ahti Karjalainen
Ahti Karjalainen, 1923-1990, finsk politiker og bankmand. Som en af præsident Kekkonens nærmeste støtter inden for Centerpartiet indtog Karjalainen en række politiske nøgleposter. Han var vicefinansminister 1957-58, handels- og industriminister 1959-61, og som udenrigsminister 1961-62, 1964-70 og 1972-75 og statsminister 1962-63 og 1970-71 fik han et hovedansvar for gennemførelsen af Kekkonens politik over for Sovjetunionen, hvilket senere blev en belastning for ham; 1976-77 var han økonomiminister. Karjalainen, der allerede i 1958 blev medlem af direktionen i Finlands Bank, var 1982-83 riksbankschef, men måtte trække sig tilbage pga. åbenlyse alkoholproblemer. Alligevel valgte ledelsen i Centerpartiet ham til sin kandidat før præsidentvalget i 1988, men han blev vraget af de menige partimedlemmer til fordel for Johannes Virolainen.